Seks danske byer blev mandag tildelt millionstøtte fra Realdania - Løgstør var én af dem. Støtten går til en  offentlig passage ved Kunsttorvet i byen. Projektet "Købmager Passage" skal være med til at koble havnen i Løgstør sammen med byen og hovedgaden. De senere år har havnen i Løgstør fået et løft og er blevet et endnu mere populært sted at være for både lokale og turister. - Vi er meget glade for støtten fra Realdania. Udvidelsen af Kunsttorvet er første skridt i en større strategi og udviklingsplan for Løgstør, og det er dejligt, når projekter bliver realiseret, udtaler borgmester Per Bach Laursen ifølge Lokalt Indblik . Sammenhæng mellem by og havn Projektet er en del af Realdanias indsats ”Hovedbyer på forkant”, som sætter fokus på at skabe fornyet liv og positiv udvikling i hovedbyernes bymidte. - Løgstør er et godt eksempel på en hovedby med et stort potentiale i kraft af byens særlige havnemiljø. Projektet vil skabe bedre sammenhæng mellem by og havn, og det vil kunne styrke by- og handelslivet i Løgstør. Vi glæder os til at se projektet realiseret, siger Björn Emil Härtel Jensen, projektchef i Realdania, ifølge Lokalt Indblik . I praksis skal fondsmidlerne fra Realdania blandt andet bruges til at opkøbe og nedrive et hus i Købmagergade ud for kunsttorvet for at få slået hul mellem de to bydele. En betingelse for bidraget fra Realdania er, at Vesthimmerlands Kommune selv bidrager med et tilsvarende beløb.

Opsummering:
Realdania har mandag givet tilsagn om støtte på lige godt to millioner kroner til realiseringsprojektet Købmager Passage i Løgstør.